b'\n_START_ARTICLE_\nGilbert Brul\xc3\xa9\n_START_SECTION_\nPelityyli\n_START_PARAGRAPH_\nElite Prospects -sivuston Erik K. Pirin mukaan h\xc3\xa4n on energinen ja r\xc3\xb6yhke\xc3\xa4sti pelaava hy\xc3\xb6kk\xc3\xa4\xc3\xa4j\xc3\xa4, joka on hyv\xc3\xa4 luistelemaan ja tykk\xc3\xa4\xc3\xa4 pelata fyysisesti. Brul\xc3\xa9lla on kuitenkin my\xc3\xb6s paljon hyv\xc3\xa4n pelintekij\xc3\xa4n ominaisuuksia ja h\xc3\xa4n tekee kohtalaisen hyvin pisteit\xc3\xa4. Brul\xc3\xa9 ei ole fyysiseen pelityyliins\xc3\xa4 n\xc3\xa4hden kuitenkaan kovin isokokoinen pelaaja ja h\xc3\xa4n on altistunut t\xc3\xa4m\xc3\xa4n vuoksi my\xc3\xb6s loukkaantumisille. Brul\xc3\xa9a verrattiin juniorina pelityylilt\xc3\xa4\xc3\xa4n muun muassa Michael Pecaan. H\xc3\xa4n laukoo oikealta.\n_START_SECTION_\nJunioriura\n_START_PARAGRAPH_\nEdmontonissa syntynyt Brul\xc3\xa9 aloitti j\xc3\xa4\xc3\xa4kiekkoilun omien sanojensa mukaan 4-vuotiaana Brittil\xc3\xa4isen Kolumbian Vancouverissa. Vancouver Giants varasi h\xc3\xa4net koko WHL:n varaustilaisuuden ensimm\xc3\xa4isen\xc3\xa4 pelaajana kes\xc3\xa4ll\xc3\xa4 2002. Brul\xc3\xa9 pelasi kauden 2002\xe2\x80\x932003 viel\xc3\xa4 suurimmaksi osaksi BCHL-junioriliigan Quesnel Millionairesissa, jonka toiseksi paras pistemies h\xc3\xa4n oli tehoilla 32+25=57. Brul\xc3\xa9 valittiin kauden p\xc3\xa4\xc3\xa4tteeksi liigan Interior-divisioonan parhaaksi tulokaaksi. WHL:n tulokaskaudellaan 2003\xe2\x80\x932004 h\xc3\xa4n oli Giantsin toiseksi paras pistemies Adam Courchainen j\xc3\xa4lkeen tehoilla 25+35=60. Brul\xc3\xa9 palkittiin kauden p\xc3\xa4\xc3\xa4tteeksi liigan parhaana tulokkaana Jim Piggott Trophylla. H\xc3\xa4nest\xc3\xa4 tuli n\xc3\xa4in ollen Giantsin kolmivuotisen seurahistorian ensimm\xc3\xa4inen WHL-palkinnon voittanut pelaaja. Brul\xc3\xa9 valittiin my\xc3\xb6s koko katto-organisaation, CHL:n tulokkaiden t\xc3\xa4hdist\xc3\xb6kent\xc3\xa4lliseen._NEWLINE_Kaudella 2004\xe2\x80\x932005 Brul\xc3\xa9 oli Vancouver Giantsin paras pistemies ja maalintekij\xc3\xa4 tehoilla 39+48=87. H\xc3\xa4n teki joukkueen seurahistorian uuden piste-enn\xc3\xa4tyksen, jonka kuitenkin rikkoi Casey Pierro-Zabotel kaudella 2008\xe2\x80\x932009. Tuolloin Brul\xc3\xa9n enn\xc3\xa4tyksen ohitti my\xc3\xb6s Evander Kane. Brul\xc3\xa9 jakoi koko WHL:n pistep\xc3\xb6rssin kolmannen sijan Brandon Wheat Kingsin Tim Konsoradan kanssa. Maalip\xc3\xb6rssiss\xc3\xa4 h\xc3\xa4n sijoittui viidenneksi. Brul\xc3\xa9 palkittiin pelaamisen ohella suoritettujen high school -opintojensa my\xc3\xb6t\xc3\xa4 CHL Scholastic Player of the Year -palkinnolla ja h\xc3\xa4net valittiin liigan l\xc3\xa4ntisen konferenssin ensimm\xc3\xa4iseen t\xc3\xa4hdist\xc3\xb6kent\xc3\xa4lliseen sek\xc3\xa4 koko CHL:n toiseen t\xc3\xa4hdist\xc3\xb6kent\xc3\xa4lliseen. Brul\xc3\xa9 pelasi kauden aikana my\xc3\xb6s CHL Top Prospects Gamessa, jossa h\xc3\xa4n onnistui tekem\xc3\xa4\xc3\xa4n kyp\xc3\xa4r\xc3\xa4tempun. Brul\xc3\xa9 valittiin t\xc3\xa4hdist\xc3\xb6ottelun p\xc3\xa4\xc3\xa4tteeksi Team Cherryn ottelun parhaaksi pelaajaksi.\n_START_SECTION_\nNHL-varaus ja kausi 2005\xe2\x80\x932006\n_START_PARAGRAPH_\nBrul\xc3\xa9a pidettiin juniorina eritt\xc3\xa4in lupaavana pelaaja, sill\xc3\xa4 ennen kautta 2004\xe2\x80\x932005 International Scouting Services (ISS) listasi h\xc3\xa4net rankingissaan NHL:n varaustilaisuuteen 2005 toiseksi edell\xc3\xa4\xc3\xa4n vain Sidney Crosby. Kauden p\xc3\xa4\xc3\xa4tytty\xc3\xa4 ISS listasi Brul\xc3\xa9n nelj\xc3\xa4nneksi. Columbus Blue Jackets varasi h\xc3\xa4net lopulta varaustilaisuuden kuudentena pelaajana. Brul\xc3\xa9sta tuli Vancouver Giantsin seurahistorian pienimm\xc3\xa4ll\xc3\xa4 numerolla NHL:\xc3\xa4\xc3\xa4n varattu pelaaja, kunnes Evander Kane varattiin joukkueesa nelj\xc3\xa4nten\xc3\xa4 pelaajana vuonna 2009._NEWLINE_Brul\xc3\xa9 oli harjoituskaudella 2005\xe2\x80\x932006 Columbus Blue Jacketsin paras pistemies Nikolai \xc5\xbderdevin kanssa tehoilla 2+3=5. Lokakuussa 2005 h\xc3\xa4n solmi seuran kanssa kolmivuotisen tulokassopimuksen. Brul\xc3\xa9 teki NHL-debyyttins\xc3\xa4 runkosarjan avauskierroksella 5. lokakuuta 2005 vieraissa Washington Capitalsia vastaan. H\xc3\xa4n sai ottelussa j\xc3\xa4\xc3\xa4aikaa 12.42 minuuttia ja ker\xc3\xa4si sy\xc3\xb6tt\xc3\xb6pisteen Dan Fritschen tekem\xc3\xa4\xc3\xa4n avausmaaliin. Seuraavassa ottelussa Brul\xc3\xa9 kuitenkin sai vakavan vamman rintakeh\xc3\xa4\xc3\xa4ns\xc3\xa4 jouduttuaan Calgary Flamesin Roman Hamrl\xc3\xadkin taklaamaksi. H\xc3\xa4n oli sivussa 18 ottelua, kunnes paluuottelussaan 20. marraskuuta 2005 Brul\xc3\xa9 teki NHL-uransa avausmaalin vieraissa Phoenix Coyotesin David LeNeveun taakse. Jo saman kuun lopulla h\xc3\xa4n kuitenkin loukkaantui uudestaan murrettuaan jalkansa ottelussa Minnesota Wildia vastaan. Brul\xc3\xa9 ehti pelata Blue Jacketsissa kaikkiaan seitsem\xc3\xa4n runkosarjaottelua tehopistein 2+2=4. _NEWLINE_Brul\xc3\xa9n kuntouduttua tammikuussa 2006 Blue Jackets l\xc3\xa4hetti h\xc3\xa4net takaisin Vancouver Giantsin WHL-joukkueeseen. Koska Brul\xc3\xa9 oli pelannut alle kymmenen NHL-ottelua, Blue Jackets ei menett\xc3\xa4nyt siirrossa kokonaista tulokassopimusvuotta. Brul\xc3\xa9 teki WHL:n runkosarjassa 27 ottelussa 38 tehopistett\xc3\xa4. H\xc3\xa4net valittiin liigan helmikuun 2006 kuukauden pelaajaksi sek\xc3\xa4 kuukauden aikana kerran viikon pelaajaksi. Kolmen ensimm\xc3\xa4isen playoff-ottelun j\xc3\xa4lkeen Brul\xc3\xa9 valittiin sek\xc3\xa4 WHL:n ett\xc3\xa4 koko CHL:n viikon pelaajaksi. Seuraavan kerran h\xc3\xa4n sai samat tunnustukset kahden ensimm\xc3\xa4isen finaaliottelun j\xc3\xa4lkeen tehty\xc3\xa4\xc3\xa4n niiss\xc3\xa4 Moose Jaw Warriorsia vastaan tehot 5+4=9. Brul\xc3\xa9 voitti lopulta koko WHL:n pudotuspelien piste- ja maalip\xc3\xb6rssin tehoilla 16+14=30 sek\xc3\xa4 jakoi tehotilaston voiton joukkuetovereidensa Paul Albersin ja Cody Fransonin kanssa lukemalla +14. H\xc3\xa4n johdatti Giantsin kauden p\xc3\xa4\xc3\xa4tteeksi heid\xc3\xa4n seurahistoriansa ensimm\xc3\xa4iseen WHL:n mestaruuteen, Ed Chynoweth Cupiin. Brul\xc3\xa9 palkittiin pudotuspelien arvokkaimpana pelaajana. H\xc3\xa4net valittiin my\xc3\xb6s liigan it\xc3\xa4isen konferenssin toiseen t\xc3\xa4hdist\xc3\xb6kent\xc3\xa4lliseen._NEWLINE_Vancouver Giants eteni WHL-mestaruutensa my\xc3\xb6t\xc3\xa4 Memorial Cupiin, jonka piste-, maali- ja sy\xc3\xb6tt\xc3\xb6p\xc3\xb6rssin Brul\xc3\xa9 voitti tehoilla 6+6=12. H\xc3\xa4net palkittiin pistep\xc3\xb6rssivoitostaan Ed Chynoweth Trophylla ja valittiin turnauksen t\xc3\xa4hdist\xc3\xb6kent\xc3\xa4lliseen._NEWLINE_Noin nelj\xc3\xa4 ja puoli vuotta Brul\xc3\xa9n juniorivuosien j\xc3\xa4lkeen Vancouver Giants j\xc3\xa4rjesti h\xc3\xa4nelle seremonian 28. tammikuuta 2011 pelatussa ottelussa Kamloops Blazersia vastaan. Brul\xc3\xa9sta tuli seuran nelj\xc3\xa4s alumnipelaaja, joka nimet\xc3\xa4\xc3\xa4n Giantsin kotiareena Pacific Coliseumin "Ring of Honouriin". H\xc3\xa4n sai n\xc3\xa4in ollen hallia kiert\xc3\xa4v\xc3\xa4\xc3\xa4n "keh\xc3\xa4\xc3\xa4n" oman kyltin, jossa on Brul\xc3\xa9n kuva ja Giantsissa k\xc3\xa4ytt\xc3\xa4m\xc3\xa4 pelinumero 17. Kauden 2010\xe2\x80\x932011 p\xc3\xa4\xc3\xa4tteeksi seuran fanit \xc3\xa4\xc3\xa4nestiv\xc3\xa4t Giantsin kymmenvuotisen historian kymmenen kaikkien aikojen parasta pelaajaa. Brul\xc3\xa9 sijoittui \xc3\xa4\xc3\xa4nestyksess\xc3\xa4 toiseksi edell\xc3\xa4\xc3\xa4n vain Milan Lucic.\n_START_SECTION_\nTulokasvuodet Columbus Blue Jacketsissa ja siirto Edmonton Oilersiin\n_START_PARAGRAPH_\nKausi 2006\xe2\x80\x932007 oli Brul\xc3\xa9lle varsinainen tulokaskausi NHL:ss\xc3\xa4. H\xc3\xa4n j\xc3\xa4i Columbus Blue Jacketsissa kuitenkin v\xc3\xa4hemm\xc3\xa4lle peliajalle alkukaudella, mutta Brul\xc3\xa9n peliaika ja motivaatio kuitenkin nousivat, kun Gerard Gallantin joukkueen p\xc3\xa4\xc3\xa4valmentajana marraskuussa 2006 korvasi Ken Hitchcock. H\xc3\xa4nen roolinsa oli kuitenkin p\xc3\xa4\xc3\xa4asiassa nelosketjussa. Brul\xc3\xa9 teki kauden aikana kaikkiaan 78 runkosarjaottelussa tehot 9+10=19. Kaudella 2007\xe2\x80\x932008 Brul\xc3\xa9 ehti tehd\xc3\xa4 NHL:ss\xc3\xa4 61 ottelussa tehot 1+8=9, kunnes tammikuussa 2008 Blue Jackets l\xc3\xa4hetti h\xc3\xa4net ensimm\xc3\xa4isen kerran farmijoukkue Syracuse Crunchiin, AHL:\xc3\xa4\xc3\xa4n. Noin kuukautta my\xc3\xb6hemmin Brul\xc3\xa9 palasi taas Blue Jacketsin NHL-vahvuuteen. Joukkueen kauden p\xc3\xa4\xc3\xa4tytty\xc3\xa4 h\xc3\xa4n palasi taas loppukaudeksi Crunchiin vahvistamaan joukkuetta AHL:n pudotuspeleihin._NEWLINE_Hein\xc3\xa4kuussa 2008 Blue Jackets kauppasi Brul\xc3\xa9n Edmonton Oilersiin vaihdossa Raffi Torresiin. Kauden 2008\xe2\x80\x932009 h\xc3\xa4n aloitti kuitenkin AHL-joukkue Springfield Falconsissa, jossa Brul\xc3\xa9 pelasi lopulta suurimman osan kaudestaan. H\xc3\xa4n pelasi kauden aikana NHL:ss\xc3\xa4 11 runkosarjaottelussa tehopistein 2+1=3. Elokuussa 2009 Brul\xc3\xa9 teki Oilersin kanssa vuoden mittaisen ja kaksisuuntaisen jatkosopimuksen. H\xc3\xa4n pelasi kauden 2009\xe2\x80\x932010 kokonaan seuran NHL-vahvuudessa. Brul\xc3\xa9 teki NHL:n yhden kauden piste-enn\xc3\xa4tyksens\xc3\xa4 tehty\xc3\xa4\xc3\xa4n 65 runkosarjaottelussa tehot 17+20=37, joilla h\xc3\xa4n oli Oilersin toiseksi paras maalintekij\xc3\xa4 ja kolmanneksi paras pistemies. Brul\xc3\xa9n kausi j\xc3\xa4i kuitenkin hieman rikkonaiseksi pienten vammojen vuoksi. H\xc3\xa4n oli kauden j\xc3\xa4lkeen pitk\xc3\xa4\xc3\xa4n ilman sopimusta, mutta Brul\xc3\xa9 v\xc3\xa4ltti kuitenkin v\xc3\xa4limiesk\xc3\xa4sittelyn. H\xc3\xa4n teki lopulta hein\xc3\xa4kuussa 2010 Oilersin kanssa kaksivuotisen, yksisuuntaisen ja 3,7 miljoonan dollarin arvoisen jatkosopimuksen._NEWLINE_Kausi 2010\xe2\x80\x932011 Brul\xc3\xa9lla j\xc3\xa4i vain 41 ottelun mittaiseksi loukkaantumisten vuoksi. Tammikuussa 2011 h\xc3\xa4n joutui 23 ottelun ajaksi sivuun vatsavamman vuoksi ja maaliskuussa Brul\xc3\xa9 joutui kuuden ottelun vuoksi sivuun aivot\xc3\xa4r\xc3\xa4hdyksen vuoksi. Pian t\xc3\xa4m\xc3\xa4n j\xc3\xa4lkeen h\xc3\xa4n joutui j\xc3\xa4tt\xc3\xa4m\xc3\xa4\xc3\xa4n nelj\xc3\xa4 viimeist\xc3\xa4 runkosarjaottelua v\xc3\xa4liin uuden p\xc3\xa4\xc3\xa4vamman vuoksi.\n_START_SECTION_\nPhoenix Coyotes ja uran hetkellinen lopettaminen\n_START_PARAGRAPH_\nKes\xc3\xa4kuussa 2011 Edmonton Oilers ilmoitti kauppaavansa Brul\xc3\xa9n ja nelj\xc3\xa4nnen kierroksen varausvuoron Los Angeles Kingsiin vaihdossa Oilersin pitk\xc3\xa4aikaisena luottohy\xc3\xb6kk\xc3\xa4\xc3\xa4j\xc3\xa4n\xc3\xa4 tunnettuun Ryan Smythiin. Brul\xc3\xa9n siirto kuitenkin kariutui, sill\xc3\xa4 h\xc3\xa4n ei ollut kuntoutunut kev\xc3\xa4\xc3\xa4ll\xc3\xa4 saamastaan p\xc3\xa4\xc3\xa4vammasta, eik\xc3\xa4 loukkaantunutta pelaajaa saa kaupata tai asettaa siirtolistalle. Koska Brul\xc3\xa9n sopimusta ei voitu ostaa ulos, Kingsin toimitusjohtaja Dean Lombardi toivoi saavansa Oilersilta pienipalkkaisemman pelaajan. Kingsiin Smythia vastaan matkasi lopulta Colin Fraser ja kes\xc3\xa4n 2012 seitsem\xc3\xa4nnen kierroksen varausvuoro. _NEWLINE_Brul\xc3\xa9 ehti kuntoutua Oilersin syksyn 2011 harjoitusleirille, mutta h\xc3\xa4nelle ei kuitenkaan l\xc3\xb6ytynyt paikkaa seuran NHL-vahvuudesta ja Oilers asetti Brul\xc3\xa9n siirtolistalle. Koska mik\xc3\xa4\xc3\xa4n toinen joukkue ei napannut h\xc3\xa4nt\xc3\xa4 vuorokauden sis\xc3\xa4ll\xc3\xa4, Oilers l\xc3\xa4hetti Brul\xc3\xa9n farmijoukkue Oklahoma City Baronsiin. Tammikuussa 2012 Oilers kutsui h\xc3\xa4net NHL-vahvuuteensa paikkaamaan Ryan Nugent-Hopkinsin ja Jordan Eberlen poissaoloja. Brul\xc3\xa9n t\xc3\xa4ytyi kuitenkin ennen NHL-nostaan l\xc3\xa4p\xc3\xa4ist\xc3\xa4 siirtolista, josta h\xc3\xa4net nappasi Phoenix Coyotes. Brul\xc3\xa9 pelasi loppukauden seuran NHL-vahvuudessa tehden runkosarjassa 33 ottelussa 14 tehopistett\xc3\xa4._NEWLINE_Kaudeksi 2012\xe2\x80\x932013 Brul\xc3\xa9 siirtyi osaksi NHL:n ty\xc3\xb6sulun vuoksi Sveitsin National League A:n ZSC Lionsiin. H\xc3\xa4n ehti pelata siell\xc3\xa4 14 runkosarja- ja kolme European Trophy -ottelua, kunnes Brul\xc3\xa9n sopimus purettiin lokakuussa 2012, jolloin h\xc3\xa4nen t\xc3\xa4ytyi palata kotimaahansa henkil\xc3\xb6kohtaisista syist\xc3\xa4. Brul\xc3\xa9 ei pelannut en\xc3\xa4\xc3\xa4 loppukaudella miss\xc3\xa4\xc3\xa4n. Syksyll\xc3\xa4 2013 h\xc3\xa4n osallistui try-out -sopimuksella Phoenix Coyotesin harjoitusleirille, jonka p\xc3\xa4\xc3\xa4tteeksi Brul\xc3\xa9 j\xc3\xa4i ilman jatkosopimusta. Lokakuussa h\xc3\xa4n siirtyi kuitenkin ammattilaistry-outin kautta seuran farmijoukkue Portland Piratesiin, AHL:\xc3\xa4\xc3\xa4n. _NEWLINE_Marraskuussa Brul\xc3\xa9 teki loppukauden 2013\xe2\x80\x932014 kattavan esisopimuksen KHL-joukkue Metallurg Magnitogorskin kanssa. H\xc3\xa4nen siirtonsa kuitenkin kariutui viime hetkell\xc3\xa4, kun Brul\xc3\xa9 teki Coyotesin kanssa vuoden mittaisen ja kaksisuuntaisen sopimuksen. H\xc3\xa4n pelasi p\xc3\xa4\xc3\xa4asiassa NHL:n ja AHL:n v\xc3\xa4lill\xc3\xa4 ja sai Coyotesissa tililleen kolme ottelua. Joulukuun 2013 lopulla Brul\xc3\xa9 ei en\xc3\xa4\xc3\xa4 suostunut siirtym\xc3\xa4\xc3\xa4n farmiin, joten seura lopulta hyllytti h\xc3\xa4net. Brul\xc3\xa9 ilmoitti tammikuun 2014 alussa, pian 27 vuotta t\xc3\xa4ytetty\xc3\xa4\xc3\xa4n lopettavansa koko pelaajauransa. Coyotesin toimitusjohtaja Don Maloneyn mukaan h\xc3\xa4nt\xc3\xa4 kiinnosti ura palomiehen\xc3\xa4.\n_START_SECTION_\nPaluu kaukaloihin ja KHL-sopimus\n_START_PARAGRAPH_\nNoin viisi kuukautta lopettamisp\xc3\xa4\xc3\xa4t\xc3\xb6ksens\xc3\xa4 j\xc3\xa4lkeen, toukokuussa 2014 Brul\xc3\xa9 teki vuoden mittaisen sopimuksen KHL-joukkue Avtomobilist Jekaterinburgin kanssa. H\xc3\xa4n oli kymmenell\xc3\xa4 osumallaan joukkueen toiseksi paras maalintekij\xc3\xa4 Anton Lazarevin j\xc3\xa4lkeen, mutta Brul\xc3\xa9n kausi p\xc3\xa4\xc3\xa4ttyi kuitenkin jo runkosarjan lopulla. Kaudeksi 2015\xe2\x80\x932016 h\xc3\xa4n siirtyi jatkamaan KHL-uraansa vuoden mittaisella sopimuksella kroatialaisjoukkue Medve\xc5\xa1\xc4\x8dak Zagrebiin. Brul\xc3\xa9 oli 13 osumallaan joukkueen toiseksi paras maalintekij\xc3\xa4 Patrick Bjorkstrandin kanssa. Huhtikuussa 2016 h\xc3\xa4n teki Medve\xc5\xa1\xc4\x8dakin kanssa vuoden mittaisen jatkosopimuksen._NEWLINE_Kauden 2016\xe2\x80\x932017 p\xc3\xa4\xc3\xa4tytty\xc3\xa4 Brul\xc3\xa9lla oli Medve\xc5\xa1\xc4\x8dakista paras teholukema (+3). H\xc3\xa4n siirtyi kuitenkin kesken kauden, lokakuussa 2016 kev\xc3\xa4\xc3\xa4seen 2018 asti ulottuvalla sopimuksella Neftehimik Ni\xc5\xbenekamskiin. Brul\xc3\xa9 oli joukkueen kolmanneksi paras pistemies tehoilla 12+20=32. 20. marraskuuta 2016 h\xc3\xa4net valittiin KHL:n viikon hy\xc3\xb6kk\xc3\xa4\xc3\xa4j\xc3\xa4ksi. Hein\xc3\xa4kuussa 2017 Neftehimik kauppasi Brul\xc3\xa9n rahallista korvausta vastaan Traktor T\xc5\xa1eljabinskiin. H\xc3\xa4n pelasi siell\xc3\xa4 kuusi ottelua tehden yhden sy\xc3\xb6tt\xc3\xb6pisteen, kunnes syyskuussa Traktor kauppasi Brul\xc3\xa9n KHL:n kiinalaisjoukkue Kunlun Red Stariin vaihdossa Richard Gyngeen. H\xc3\xa4n voitti Kunlunin sis\xc3\xa4isen piste- ja maalip\xc3\xb6rssin tehoilla 17+18=35.\n_START_SECTION_\nMuuta\n_START_PARAGRAPH_\nBrul\xc3\xa9 syntyi Albertan Edmontonissa, mutta muutti perheineen jo varhaisessa i\xc3\xa4ss\xc3\xa4 Brittil\xc3\xa4isen Kolumbian Vancouveriin. Brul\xc3\xa9n kolme vuotta vanhempi isosisko Leah kuoli vain 12-vuotiaana CP-vamman aiheuttamiin komplikaatioihin, jolloin Gilbert oli 9-vuotias. Gilbert Brul\xc3\xa9 on my\xc3\xb6hemmin tatuoinut siskonsa nimen vasempaan ranteeseensa. Toukokuussa 2010 h\xc3\xa4n lahjoitti 10 000 dollaria lymfangioomaa sairastaneen edmontonilaispojan perheelle, jolloin poika p\xc3\xa4\xc3\xa4si leikkaukseen Yhdysvaltain New Yorkiin._NEWLINE_Kes\xc3\xa4kuussa 2011 Brul\xc3\xa9 sai mediahuomiota, kun toukokuun lopulla h\xc3\xa4n ja h\xc3\xa4nen tytt\xc3\xb6yst\xc3\xa4v\xc3\xa4ns\xc3\xa4 Kelsey Nicholas ottivat Brittil\xc3\xa4isen Kolumbian West Vancouverissa paikallisen purjehdusseuran pihasta kyytiins\xc3\xa4 U2-rockyhtyeen laulajan, Bonon sek\xc3\xa4 h\xc3\xa4nen avustajansa. Kaksikko oli k\xc3\xa4velyll\xc3\xa4, mutta sade oli yll\xc3\xa4tt\xc3\xa4nyt heid\xc3\xa4t, joten Brul\xc3\xa9 kyyditsi heid\xc3\xa4t Horseshoe Bayn alueelle. Kiitokseksi Bono tarjosi pariskunnalle sek\xc3\xa4 Brul\xc3\xa9n \xc3\xa4idille seuraavalle p\xc3\xa4iv\xc3\xa4lle backstage-liput U2:n konserttiin Edmontoniin. Brul\xc3\xa9 puolestaan tarjosi Bonolle lipun NHL:n ensimm\xc3\xa4iseen Stanley Cup -finaaliin, jota is\xc3\xa4nn\xc3\xb6i Vancouver Canucks. Bono kiitti Brul\xc3\xa9a U2:n Edmontonin-keikalla:_NEWLINE__NEWLINE_\xc2\xbbPid\xc3\xa4n j\xc3\xa4\xc3\xa4kiekosta, koska sit\xc3\xa4 pelaavat ovat sellaisia, jotka ottavat liftaajia kyytiins\xc3\xa4. Olen todella kiitollinen. Olen p\xc3\xa4\xc3\xa4tt\xc3\xa4nyt, ett\xc3\xa4 haluan olla Gilbert Brul\xc3\xa9.\xc2\xbb'